
	Παρουσίαση

του νέου βιβλίου

του Ανδρέα Καραγιάν

Άκρατος γέλωτας
στο Σπίτι της Κύπρου

Τη Δευτέρα 15 Μαΐου 2017, στις 20:00, το Σπίτι της Κύπρου και οι Εκδόσεις της Εστίας παρουσιάζουν στο Σπίτι της Κύπρου, Ξενοφώντος 2Α στο Σύνταγμα, το τέταρτο βιβλίο της μυθιστορηματικής αυτοβιογραφίας του ζωγράφου Ανδρέα Καραγιάν, με τίτλο Άκρατος γέλωτας.
Όπως σημειώνει η συγγραφέας, διδάκτωρ Φιλολογίας Αννίτα Παναρέτου, ο Άκρατος γέλωτας συνοψίζει την πορεία του Ανδρέα Καραγιάν: το χαμόγελο, τον λυγμό και τον κλαυσίγελω ολόκληρης της ζωής του. Και ταυτόχρονα υποδηλώνει πως η ποιότητα της ωρίμανσης είναι ανάλογη με τη διάρκειά της. Η αναζήτηση της ταυτότητας, ο έρωτας των πάντων, η χαρά της ζωής, το μυστήριο του τέλους, τα ανθρώπινα πάθη σε όλο το φάσμα τους, ρέουν ανανεούμενα, καθιστώντας τελικά τον χρόνο σύμμαχο του συγγραφέα. Σε αυτό το μακρύ ταξίδι, τέχνη και λογοτεχνία υπήρξαν οι αχώριστοι συνοδοιπόροι, που αντάμειψαν γενναιόδωρα το έργο του με εικόνες γεγραμμένες και λέξεις ζωγραφιστές - χρωστήρας και γραφίδα σε αγαστή συμμετοχή. 

Για το βιβλίο θα μιλήσουν, ο σκηνοθέτης, συγγραφέας Χρήστος Δήμας, η συγγραφέας, μεταφράστρια Πέρσα Κουμούτση και ο σκηνοθέτης, χορογράφος, ηθοποιός  Πέτρος Γάλλιας. 

Αποσπάσματα από το βιβλίο θα διαβάσουν ο ηθοποιός, σκηνοθέτης Γιώργος Νανούρης και ο συγγραφέας.
Ο male soprano και συνθέτης Νικόλας Λεβέντης μελοποίησε και θα ερμηνεύσει την Τριλογία του Κ. Π. Καβάφη, Ο Σεπτέμβρης του 1903, Ο Δεκέμβρης του 1903 και Ο Γενάρης του 1904. Στο πιάνο συνοδεύει ο Μάριος Καζάς.
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

Ο Ανδρέας Καραγιάν γεννήθηκε στη Λευκωσία το 1943 και σπούδασε Ιατρική στο Πανεπιστήμιο Αθηνών, όπου πήρε το δίπλωμά του το 1967. Ταξίδεψε στο Λονδίνο για ειδικότητα, αλλά γοητεύτηκε από την περιρρέουσα ατμόσφαιρα των late ’60s και εγκατέλειψε την Ιατρική, για να σπουδάσει Ζωγραφική στο Central School of Art και στο Camberwell College of Arts. Στη συνέχεια σπούδασε Χαρακτική στη Γερμανία και έζησε αρκετό καιρό στο Βερολίνο. Το 1978 έκανε την πρώτη του ατομική έκθεση στη γκαλερί «Ώρα», στην Αθήνα. Ως ζωγράφος αντιπροσώπευσε την Κύπρο στη Μπιενάλε της Βενετίας (2001) και στη Μπιενάλε του Καΐρου (2006). Επίσης εικονογράφησε ποιήματα του Κ. Π. Καβάφη που εκδόθηκαν στο Βερολίνο. Από το 1978 έως το 2004 ασχολήθηκε με τη δημοσιογραφία και την κριτική κινηματογράφου και θεάτρου. Το 2007, κατόπιν προσκλήσεως της Βιβλιοθήκης Αλεξανδρείας, έζησε στην Αλεξάνδρεια και δημιούργησε μια σειρά έργων με αλεξανδρινά θέματα τα οποία εκτέθηκαν στη Βιβλιοθήκη. Από  το 2004 γράφει τη μυθιστορηματική αυτοβιογραφία του.

